VIRKAMIESTUOMIOISTUIMEN MÄÄRÄYS

(toinen jaosto)

25 päivänä lokakuuta 2007

Asia F-53/05

José Fernandez Tunon

vastaan

Euroopan yhteisöjen komissio

Henkilöstö – Sopimussuhteinen toimihenkilö – Palvelukseen ottamisen yhteydessä vahvistetun palkkaluokan ja palkan oikaisemista koskeva vaatimus – Entinen ylimääräinen toimihenkilö, joka on otettu palvelukseen sopimussuhteiseksi toimihenkilöksi hänen tehtäviään muuttamatta – Muuhun henkilöstöön sovellettavien palvelussuhteen ehtojen 3 a artikla ja 80 artiklan 2 ja 3 kohta – Eri tehtäväryhmiin kuuluvat tehtävät – Yhdenvertainen kohtelu – Selvästi perusteeton kanne

Aihe: EY 236 ja EA 152 artiklan nojalla nostettu kanne, jossa Fernandez Tunon vaatii virkamiestuomioistuinta yhtäältä kumoamaan palvelukseenottosopimusten tekemiseen valtuutetun viranomaisen 21.3.2005 tekemän päätöksen kumoamista siltä osin kuin sillä hylättiin hänen hallinnolliseksi valitukseksi katsottu 23.11.2004 esittämänsä vaatimus, joka koski päätöstä, jolla vahvistettiin hänen palkkaluokkansa ja palkkansa, kun hänet otettiin palvelukseen sopimussuhteiseksi toimihenkilöksi, ja, mikäli tarpeen, kumoamaan alkuperäisen päätöksen siltä osin kuin siinä vahvistettiin sama palkkaluokka ja palkka 23.8.2004 tehdyn sopimuksen mukaisesti, sekä toisaalta määräämään hänen 25 000 euroksi arvioimansa vahingonkorvauksen suorittamisesta.

Ratkaisu: Kanne hylätään selvästi perusteettomana. Asianosaiset vastaavat omista oikeudenkäyntikuluistaan.

Tiivistelmä

1. Henkilöstö – Muuhun henkilöstöön sovellettavat palvelussuhteen ehdot – Sopimussuhteisia toimihenkilöitä koskevan IV osaston sovellettavuus siltä osin kuin siinä ei edellytä, että hyväksyttäisiin ensin näiden toimihenkilöiden eri tehtäväryhmien kunkin tehtävätyypin kattavien tehtävien ja vastuualueiden kuvaus

(Muuhun henkilöstöön sovellettavien palvelussuhteen ehtojen 52 artikla ja 80 artiklan 3 kohta; neuvoston asetus 723/2004)

2. Henkilöstö – Muuhun henkilöstöön sovellettavat palvelussuhteen ehdot – Yhdenvertainen kohtelu

3. Henkilöstö – Yhdenvertainen kohtelu

1. Missään muuhun henkilöstöön sovellettavien palvelussuhteen ehtojen tai asetuksen N:o 723/2004, jolla muutetaan Euroopan yhteisöjen virkamiehiin sovellettavia henkilöstösääntöjä, säännöksen mukaan sopimussuhteisia toimihenkilöitä koskevan palvelussuhteen ehtojen IV osaston ja erityisesti heidän palvelukseenottoaan koskevien säännösten sovellettavuus ei riipu siitä, että hyväksyttäisiin tehtävien ja vastuualueiden kuvaus, joka kattaa jokaisen tehtävätyypin ja joka kuvaisi jokaista tehtäväryhmää, johon voi kuulua kyseisten palvelussuhteen ehtojen 80 artiklan 3 kohdassa tarkoitettuja sopimussuhteisia toimihenkilöitä. Muuhun henkilöstöön sovellettavien palvelussuhteen ehtojen 52 artikla – jossa säädetään, että kuten asetuksen N:o 723/2004 johdanto-osan 36 perustelukappaleesta ilmenee, ajan myötä sopimussuhteessa olevilla toimihenkilöillä korvattavien ylimääräisten toimihenkilöiden tosiasiallinen palvelussuhde voi kestää enintään 31 päivään joulukuuta 2001 asti ja että uutta ylimääräistä henkilökuntaa ei saa ottaa palvelukseen 31 päivän joulukuuta 2006 jälkeen – on päinvastoin omiaan vahvistamaan sen, että kyseinen IV osasto on välittömästi sovellettavissa, koska kyseisessä artiklassa ei mainita muuhun henkilöstöön sovellettavien palvelussuhteen ehtojen 80 artiklan 3 kohdan edeltävää täytäntöönpanoa.

(ks. 60 kohta)

Viittaukset:

Ensimmäisen oikeusasteen tuomioistuin: asia T‑415/06 P, De Smedt v. komissio, 9.7.2007 (Kok. H. 2007, s. I-B-1-0000 ja II-B-1-0000, 40 kohta).

Virkamiestuomioistuin: asia F‑59/05, De Smedt v. komissio, 19.10.2006 (Kok. H. 2006, s. I-A-1-109 ja II-A-1-409, 52 kohta).

2. Yhteisön lainsäätäjä voi vapaasti tehdä milloin tahansa henkilöstösääntöjen säännöksiin muutoksia, joita se pitää yksikön edun mukaisina, ja hyväksyä tulevaisuuden varalta henkilöstösääntöihin säännöksiä, jotka ovat virkamiesten ja toimihenkilöiden kannalta epäedullisempia, sillä edellytyksellä, että virkamiesten tai toimihenkilöiden sääntöjenmukaisesti hankkimia oikeuksia suojellaan ja että henkilöitä, joita uusi lainsäädäntö erityisesti koskee, kohdellaan samalla tavoin. Sitä ei siten voida arvostella siitä, että se on turvautunut uuden toimihenkilöryhmän eli sellaisen sopimussuhteisten toimihenkilöiden ryhmän perustamiseen, johon sovelletaan erilaista palkkajärjestelyä kuin ylimääräisiin toimihenkilöihin, jotka on tarkoitus korvata ajan myötä avustavien toimihenkilöiden ja ryhmään D kuuluvien virkamiesten järjestelyillä, jos aikaisempien henkilöstösääntöjen mukaisesti palvelukseen otettujen virkamiesten tai toimihenkilöiden hankkimia oikeuksia ei ole kyseenalaistettu sääntöjenvastaisesti ja jos uuteen ryhmään kuuluvia toimihenkilöitä on kohdeltu samalla tavoin.

(ks. 79 kohta)

Viittaukset:

Yhteisöjen tuomioistuin: asia 28/74, Gillet v. komissio, 19.3.1975 (Kok. 1975, s. 463, 5 ja 6 kohta).

Ensimmäisen oikeusasteen tuomioistuin: asia T‑121/97, Ryan v. tilintarkastustuomioistuin, 30.9.1998 (Kok. 1998, s. II‑3885, 98 ja 104 kohta) ja asia T‑135/05, Campoli v. komissio, 29.11.2006 (Kok. H. 2006, s. I-A-2-297 ja II-A-2-1527, 85 kohta).

Virkamiestuomioistuin: em. asia De Smedt v. komissio, 71 kohta.

3. Yhteisöjen palvelukseen ottamien eri henkilöstöryhmien eli varsinaisten virkamiesten ja muuhun henkilöstöön sovellettavien palvelussuhteen ehtojen soveltamisalaan kuuluvien eri toimihenkilöstöryhmien asemien välisiä eroja ei voida kyseenalaistaa. Näiden kunkin ryhmän määritelmä näet vastaa yhteisön hallinnon laillisia tarpeita ja niiden pysyvien tai väliaikaisten tehtävien luonnetta, jotka sen on hoidettava. Sitä, että tietyt yhteisöjen palvelukseen ottamat henkilöstöryhmät saattavat saada henkilöstösääntöjen mukaisina takeina ja sosiaaliturvaetuuksina takeita tai etuja, joita ei myönnetä muille ryhmille, ei siten voida pitää syrjintänä. Erityisesti muuhun henkilöstöön sovellettavien palvelussuhteen ehtojen soveltamisalaan kuuluvien toimihenkilöiden tilanteelle on yleensä ominaista se, että palvelussuhde on sopimussuhde, kun puolestaan virkamiehen ja hallinnon välinen oikeussuhde on henkilöstösääntöjen mukainen suhde.

(ks. 83 kohta)

Viittaukset:

Yhteisöjen tuomioistuin: yhdistetyt asiat 118/82–123/82, Celant ym. v. komissio, 6.10.1983 (Kok. 1983, s. 2995, 22 kohta).

Ensimmäisen oikeusasteen tuomioistuin: em. asia De Smedt v. komissio, 54 ja 55 kohta.

Virkamiestuomioistuin: em. asia De Smedt v. komissio, 76 kohta.